FI Euroopan unionin virallinen lehti C 346/56

Kanne 22.10.2010 — RTI ja Elettronica Industriale v. komissio

(Asia T-506/10)

()

2010/C 346/109

Oikeudenkäyntikieli: englanti

Asianosaiset

Kantajat: Reti Televisive Italiane SpA (RTI) ja Elettronica Industriale SpA (Lissonne, Italia) (edustajat: asianajajat J.-F. Bellis ja S. Bariatti)

Vastaaja: Euroopan komissio

Vaatimukset

— Riidanalainen päätös on kumottava

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Tällä kanteella kantajat vaativat, että unionin yleinen tuomioistuin kumoaa 20.7.2010 tehdyn komission päätöksen C(2010) 4976 lopullinen, jolla muutetaan niiden sitoumusten soveltamista, jotka on liitetty 2.4.2003 tehtyyn päätökseen C(2003) 1082 lopullinen, jossa liiketoimi, jolla News Corporation Limited (”Newscorp”) hankki täyden määräysvallan yrityksissä Telepiù Spa ja Stream Spa, todettiin yhteismarkkinoille soveltuvaksi ja ETA-sopimuksen mukaiseksi sillä edellytyksellä, että Newscorp täyttää sitoumukset täysimääräisesti (Asia N:o COMP/M.2876 — Newscorp/Telepiù) (1).

Kantajat esittävät vaatimustensa tueksi kolme kanneperustetta.

Ensinnäkin he väittävät, että komissio teki ilmeisen arviointivirheen, kun se katsoi, että 2.4.2003 tehdyn päätöksen (jäljempänä hyväksymispäätös) tekemisestä lähtien olosuhteet Italian maksutelevisiomarkkinoilla ovat muuttuneet siinä määrin, että hyväksymispäätökseen liitettyjä sitoumuksia oli tarkasteltava uudelleen, ja tämän seurauksena sovelsi virheellisesti sitoumuksia koskevaa tiedonantoa ja sulautuma-asetuksen (2) 8 artiklan 2 kohtaa. Kantajat väittävät, että on olemassa selvää näyttöä siitä, että markkinaolosuhteet, joiden perusteella sitoumukset hyväksyttiin vuonna 2003, eivät ole muuttuneet merkittävästi eivätkä pysyvästi. Erityisesti Sky Italialla, Newscorpin italialaisella tytäryhtiöllä, on yhä hyvin määräävä asema Italian maksutelevisiomarkkinoilla.

Toiseksi kantajat väittävät, että komissio teki oikeudellisen virheen ja ilmeisen arviointivirheen sekä loukkasi suhteellisuusperiaatetta, kun se hyväksyi pyynnön tarkastella uudelleen Sky Italian esittämiä sitoumuksia ja hyväksyi Newscorpin ehdottamat uudet sitoumukset olettaen, että Sky Italian kyvyttömyys osallistua Italiassa tulevina kuukausina järjestettävään, digitaalista maanpäällistä televisiolähetyskapasiteettia koskevaan valintamenettelyyn estäisi Sky Italiaa toimimasta vapaasti katsottavissa olevien televisiolähetysten sektorilla. Itse asiassa Sky Italia toimii jo Italian vapaasti katsottavissa olevien televisiolähetysten sektorilla ja se voi käyttää digitaalista maanpäällistä televisiolähetyskapasiteettia jopa ottamatta osaa valintamenettelyyn.

Kolmanneksi kantajat väittävät, että komissio teki ilmeisen arviointivirheen ja oikeudellisen virheen tekemällä riidanalaisen päätöksen ja hyväksymällä pyynnön tarkastella uudelleen Sky Italian esittämiä sitoumuksia huolimatta siitä, että hallinnollisen menettelyn aikana toteutetun markkinatutkimuksen seurauksena useimmat asianosaiset — mukaan lukien Italian kilpailuviranomainen ja Italian viestintäviranomainen — ilmaisivat vakavan huolensa ehdotetun uudelleentarkastelun vaikutuksesta Italian maksutelevisiomarkkinoihin.

(1) EUVL 2004 L 110, s. 73.

(2) Yrityskeskittymien valvonnasta 20.1.2004 annettu neuvoston asetus (EY) N:o 139/2004 (EY:n sulautuma-asetus), EUVL 2004 L 24, s. 1.